text: Fejl på stemmesedler - spidskandidater rykket ned
  18 juni 2015 kl. 18.59
  Fejl på stemmesedlerne i tre sydjyske kommuner rykker spidskandidater fra to partier et nøk ned på listen.
  I de tre sydjyske kommuner Vejen, Haderslev og Billund er der fejl på stemmesedlerne. Spidskandidaterne fra Det Konservative Folkeparti og Alternativet er fejlagtigt ikke placeret øverst på stemmesedlerne i disse kommuner.
  Det går ud over den konservative Mike Legarth og Alternativets Kim Hyttel. Og det falder ikke i god jord hos de konservative.
  - Nu har vi ført en valgkamp, som i meget høj grad har haft fokus på Mike Legarth som spidskandidat, og så har vælgerne vel også en begrundet forventning om, at han står øverst på stemmesedlen, siger formand for De Konservative i Sydjylland, Kurt Bjørndal, til JyskeVestkysten.
  Han fortæller, at partiet agter at indgive en officiel klage efter valget.
  I de tre kommuner blev der i løbet af dagen sat opslag op på de valgsteder, hvor de fejlagtige stemmesedler blev udleveret.
  